16. schôdza NR SR - 4.deň - B. popoludní
Dátum: 2013-03-19
Poslanec: Jurinová, Erika (OĽANO)
Druh vystúpenia: Vystúpenie v rozprave

124. Ďakujem pekne. Pani predsedajúca, pán minister, kolegyne, kolegovia, dovoľte aj mne teda prečítať pozmeňovacie návrhy, o ktorých som už hovorila v piatok. Som ich predstavila, teda v takej myšlienke, že azda v piatok sa skončí rozprava k zákonu o službách zamestnanosti. Neudialo sa, takže dovolím si ich prečítať. Pozmeňujúci návrh poslankyne Národnej rady Slovenskej republiky Eriky Jurinovej a Heleny Mezenskej k vládnemu návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Prvý bod pozmeňovacieho návrhu. V čl. I sa vypúšťajú body 93,140 a 141. Doterajšie body sa následne prečíslujú. 2. V čl. I bode 176 v § 65b sa slová ,,§ 50, § 50j, § 50k, § 51, § 52, § 53, § 53a, § 53b, § 53d, § 54, § 56, § 56a, § 57" nahrádzajú slovami ,,§ 50, § 50j, § 50k, § 51, § 52, § 52a, § 53, § 53a, § 53b, § 53d, § 54, § 56, § 56a, § 57". 3. V čl. I bode 191 v § 72t ods. 6 sa vypúšťajú slová ,,§ 52a". Odôvodnenie k bodom 1, 2 a 3: Ide o legislatívno-technické úpravy bezprostredne súvisiace s nasledujúcim bodom 4. 4. Slová "dobrovoľnícka služba" alebo "dobrovoľnícka činnosť" sa vo všetkých tvaroch v celom texte zákona nahrádzajú slovami "predpracovná príprava" alebo "činnosť" v príslušnom tvare. Odôvodnenie k bodu 4: Tu by som povedala, že vlastne až pri čítaní pozmeňovacieho návrhu pani Tomanovej som zaregistrovala, okrem iných návrhov, ktorými verím, že vylepšila, ale tie som si už potom nedovnímala poriadne, že takisto má snahu o vrátenie späť dobrovoľníckej služby, čo skutočne vítam. My sme išli kúsok ďalej. Chceme ju naozaj nazvať nie tak, aby do budúcna mýlila, ale nazvať ju predpracovnou prípravou, pretože na to sme mali aspoň také ohlasy od ľudí, ktorí to používajú, ktorí tento príspevok používajú, že v skutočnosti ide často naozaj o prípravu, o predpracovnú prípravu. Cieľom teda daného pozmeňovacieho návrhu je zachovať a premenovať príspevok na aktivačnú činnosť formou dobrovoľníckej služby so zmenou zároveň jeho názvu. Piaty bod pozmeňovacieho návrhu. V čl. I sa vkladá nový bod, ktorý znie: "X. V § 52a ods. 1 druhej vete sa slová "dobrovoľníckej činnosti" nahrádzajú slovami "tejto činnosti"." Doterajšie body sa následne prečíslujú. Opäť odôvodnenie: Ide o legislatívno-technickú úpravu bezprostredne súvisiacu s navrhovaným bodom č. 4. Ďalší pozmeňujúci návrh poslankýň Národnej rady Eriky Jurinovej a Heleny Mezenskej k vládnemu návrhu zákona, ktorým sa mení a dopĺňa zákon č. 5/2004 o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Zákon o službách zamestnanosti 5/2004 Z. z. sa mení a dopĺňa takto: V čl. I bode 147 v § 56 ods. 1 sa vypúšťajú slová "najmenej jeden mesiac". Odôvodnenie: Vládnym návrhom zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov sa zavádza nezmyselná požiadavka, na základe ktorej úrad práce, sociálnych vecí a rodiny poskytne príspevok na zriadenie chránenej dielne alebo chráneného pracoviska zamestnávateľovi, ktorý prijme do pracovného pomeru občana so zdravotným postihnutím iba vtedy, pokiaľ je táto zdravotne ťažko postihnutá osoba vedená v evidencii uchádzačov o zamestnanie najmenej jeden mesiac. To vedie niekedy k absurdnej situácii, keď v prípade zmeny zamestnávateľa nemôže osoba so zdravotným postihnutím ukončiť pracovno-právny vzťah s jedným zamestnávateľom a na nasledovný deň vstúpiť do pracovno-právneho vzťahu s iným zamestnávateľom, pretože novému zamestnávateľovi by nevznikol nárok na príspevok. Požiadavka minimálnej časovej evidencie uchádzača sa stáva prekážkou pružného zamestnávania, vedie k zámernému, umelému predlžovaniu lehoty na prijatie takéhoto zamestnanca do pracovného pomeru a navyše spôsobuje nadbytočné zaťaženie aj pre samotný úrad, nehovoriac o nerovnakých podmienkach zamestnávania občanov so zdravotným postihnutím vo vzťahu k občanom bez zdravotného postihnutia. Cieľom pozmeňujúceho a doplňujúceho návrhu je vypustiť túto jednomesačnú lehotu a zachovať tak pôvodný stav. Tretí pozmeňujúci návrh poslankyne Národnej rady Slovenskej republiky Eriky Jurinovej a Heleny Mezenskej opäť k vládnemu návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa mení takto: V čl. I bode 154 v § 57 ods. 4 sa slová ,,30 %" nahrádzajú slovami ,,60 %". Odôvodňujeme, aby princíp poskytovania príspevku občanom so zdravotným postihnutím na samostatnú zárobkovú činnosť bol rovnaký ako pri poskytovaní príspevku na samostatnú zárobkovú činnosť zdravým osobám. Vládny návrh zákona o službách zamestnanosti totiž nerovnako pristupuje k podpore samostatne zárobkovej činnosti u zdravých občanov a u občanov so zdravotným postihnutím, keď určuje, že úrad práce, sociálnych vecí a rodiny poskytne zdravému občanovi začínajúcemu vykonávať samostatnú zárobkovú činnosť príspevok najskôr vo výške 60 % a po splnení zákonom stanovených podmienok poskytne zvyšnú časť príspevku. Inak však v zmysle vládneho návrhu zákona má postupovať úrad práce, sociálnych vecí a rodiny pri poskytovaní príspevku občanovi so zdravotným postihnutím na samostatnú zárobkovú činnosť, pretože ten dostane príspevok iba najviac vo výške 30 % a po splnení zákonom stanovených podmienok zvyšnú časť. Takže tuná apelujeme na to, aby bol rovnaký postup použitý aj pri občanoch so zdravotným postihnutím. Štvrtý pozmeňujúci návrh poslankýň Národnej rady Slovenskej republiky Eriky Jurinovej a Heleny Mezenskej k vládnemu návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa mení a dopĺňa takto: Chcem ešte upozorniť, že v tomto pozmeňovacom návrhu potom za týmto textom nasleduje alternatíva A k bodom č. 1 a 2, takže túto vetu, prosím vás, neberte v úvahu. Prvý bod pozmeňovacieho návrhu. V čl. I bode 19 v § 16 ods. 2 sa slová "11 členov" nahrádzajú slovami "13 členov", za slovom "úradu" sa slovo "a" nahrádza čiarkou, bodka na konci sa nahrádza čiarkou a pripájajú sa tieto slová: "jedného zástupcu neziskovej organizácie poskytujúcej všeobecne prospešné služby, poznámka 20ca), a jedného zástupcu organizácie občanov so zdravotným postihnutím." Poznámka pod čiarou k odkazu 20ca znie: "20ca) Zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov." Odôvodnenie: V snahe zabezpečiť objektívne rozhodovanie výboru pre otázky zamestnanosti sa navrhuje, aby jeho členmi boli aj zástupcovia neziskových organizácií poskytujúcich všeobecne prospešné služby a súčasne zástupca organizácie občanov so zdravotným postihnutím. Výbor tak bude mať namiesto navrhovaných 11 členov až 13 členov, pričom kompetencie výboru nie sú týmto pozmeňovacím a doplňujúcim návrhom menené. Sme za to, že členmi výboru by mali byť ľudia z praxe, ktorí poznajú problémy práve dotknutej skupiny obyvateľov a danej oblasti života, o ktorej výbor rozhoduje. Druhý bod pozmeňovacieho návrhu. V čl. I sa vkladá nový bod, ktorý znie: "X. V § 16 sa za ods. 6 vkladajú nové odseky 7 a 8, ktoré znejú: ,,(7) Zástupcu neziskovej organizácie poskytujúcej všeobecne prospešné služby vymenúva a odvoláva generálny riaditeľ ústredia na základe vzájomnej dohody nadpolovičnej väčšiny týchto organizácií. (8) Zástupcu organizácie občanov so zdravotným postihnutím vymenúva a odvoláva generálny riaditeľ ústredia na základe vzájomnej dohody nadpolovičnej väčšiny týchto organizácií." Doterajšie odseky 7 až 11 sa označujú ako odseky 9 až 13." Doterajšie body sa následne prečíslujú. Odôvodnenie: V súvislosti s novým zložením výboru je potrebné tiež ustanoviť spôsob, akým bude zástupca neziskovej organizácie poskytujúcej všeobecne prospešné služby vymenovaný do svojej funkcie a prípadne z nej aj odvolaný. Navrhuje sa, aby takúto právomoc mal generálny riaditeľ Ústredia práce, sociálnych vecí a rodiny, a to na základe návrhu aspoň nadpolovičnej väčšiny týchto organizácií, ktoré sa pred predložením návrhu budú musieť vzájomne dohodnúť. Toľko k odôvodneniu. Posledný pozmeňujúci návrh... (Prerušenie vystúpenia predsedajúcou.) Laššáková, Jana, podpredsedníčka NR SR Nechám, chcem všeobecný súhlas, aby pani podpredsedníčka prečítala ešte aj posledný pozmeňujúci návrh a potom prerušíme rokovanie o tomto bode a budeme pokračovať zajtra ráno pani poslankyňou Šedivcovou. Nech sa páči, pani podpredsedníčka. Jurinová, Erika, podpredsedníčka NR SR Ďakujem pekne. Tento pozmeňovací návrh je krátky. Takže opäť, pozmeňujúci návrh poslankyne Národnej rady Slovenskej republiky Eriky Jurinovej a Heleny Mezenskej k vládnemu návrhu zákona, ktorým sa mení a dopĺňa zákon č. 5/2004 o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa mení takto: V čl. I sa vypúšťa bod 161. Doterajšie body sa následne prečíslujú. Odôvodnenie: Cieľom pozmeňovacieho a doplňujúceho návrhu je zachovať doterajšiu výšku príspevku na činnosť pracovného asistenta, ktorý sa v zmysle súčasného znenia § 59 ods. 4 zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov poskytuje mesačne najmenej vo výške 41 % a najviac vo výške 90 % z hodnoty vypočítanej podľa kritérií uvedených v § 59 ods. 4 zákona o službách zamestnanosti. Jednoducho chceme, aby sa výška príspevku na pracovného asistenta vrátila do pôvodnej, do pôvodnej výšky, pretože si myslíme, že ak naozaj sa pracovný asistent stará o viacerých zamestnancov v podniku, bude oveľa ťažšie nájsť takéhoto človeka za poskytnutú plácu. Verím, pán minister, že prehodnotíte niektoré postoje. A ešte raz zopakujem, som veľmi rada, že ste pristúpili k tomu, že dobrovoľnícka služba sa opäť vracia, že má, (Reakcia z pléna.) áno, ale tým, že ho dáva kolegyňa z vašej, z vášho poslaneckého klubu, tak verím, že by nešla triafať do čiernej diery len tak. Takže som rada, že ste predsa len prehodnotili. Aspoň nabrala odvahu to podať. Uvidíme, ako dopadne hlasovanie, ale vítam to. Ďakujem pekne.